# ܗܘܵܝܬܵܐ ܗܵܙܹܪ ܩܵܐ ܫܲܪܘܼܝܹܐ ܡܲܕܪܲܫܬܵܐ

ܫܲܪܲܝܬܵܐ ܕܡܲܕܪܲܫܬܵܐ ܝܼܠܵܗܿ ܚܲܕ ܫܘܼܚܠܵܦܵܐ ܩܵܐ ܫܲܒܼ̈ܪܹܐ (ܝܲܠܹ̈ܕܐ ܘܒܢܵܬܹ̈ܐ) ܘܒܲܝܬܘܼܝܵܬܹ̈ܐ، ܝܠܵܦܬܵܐ ܠܐ݉ܢܵܫܹ̈ܐ، ܘܠܕܘܼܟܵܢܹ̈ܐ ܘܠܪ̈ܘܿܬܝܼܢܹܐ ܚܲܕܬܹ̈ܐ ܡܵܨܝܵܐ ܕܗܵܘܝܵܐ ܡܲܚܕܸܝܵܢܬܵܐ ــ ܘܟܘܼܬܵܫܵܝܬܵܐ (ܠܵܐ ܗܵܣܵܢܵܝ). ܐܝܼܬ ܪܵܒܵܐ ܡܸܢܕܝܼܵܢܹ̈ܐ ܕܡܵܨܝܼܬܘܿܢ ܥܵܒܼܕܝܼܬܘܿܢ ܠܗܘܿܢ ܩܵܐ ܫܲܒܼܪ̈ܵܘܟܼܘܿܢ ܩܵܐ ܕܗܵܘܹܐ ܠܗܘܿܢ ܫܲܪܲܝܬܵܐ ܨܦܵܝ ܩܵܐ ܡܲܕܪܲܫܬܵܐ.

## ܡܘܿܕܝܼ ܝܠܵܗܿ ܚܕܵܐ ܫܲܪܲܝܬܵܐ ܨܦܵܝ ܩܵܐ ܡܲܕܪܲܫܬܵܐ؟

ܒܲܝܬܘܼܝܵܬܹ̈ܐ ܘܬܲܓܒܸܪܵܢܹ̈ܐ ܝܼܢܵܐ ܡܲܠܦܵܢܹ̈ܐ ܩܲܕܡܵܝܹ̈ܐ ܕܫܲܒܼܪ̈ܲܝܗܝ. ܡܸܢܕܝܼܵܢܹ̈ܐ ܕܥܵܒܼܕܝܼܬܘܿܢ ܠܗܘܿܢ ܓܵܘ ܒܲܝܬܵܐ ܥܲܡ ܫܲܒܼܪ̈ܵܘܟܼܘܿܢ ܟܹܐ ܗܲܝܸܪܝܼ ܒܝܘܼܠܦܵܢܲܝܗܝ ܘܓܲܪܘܲܣܬܲܝܗܝ ܘܟܹܐ ܗܲܕܪܝܼ ܠܗܘܿܢ ܩܵܐ ܡܲܕܪܲܫܬܵܐ. ܗܿܝ ܐܘܼܪܚܵܐ ܒܘܼܫ ܨܦܵܝ ܩܵܐ ܣܢܵܕܬܵܐ ܕܝܘܼܠܦܵܢܵܐ ܘܓܲܪܘܲܣܬܵܐ ܕܫܲܒܼܪ̈ܵܘܟܼܘܿܢ ܝܼܠܵܗܿ ܒܐܘܼܪܚܵܐ ܕ**ܛܲܐܲܠܬܵܐ**.

ܫܲܪܲܝܬܵܐ ܨܦܵܝ ܩܵܐ ܡܲܕܪܲܫܬܵܐ ܟܹܐ ܗܲܝܸܪܵܐ ܩܵܐ ܫܲܒܼܪܹ̈ܐ ܕܝܵܠܦܝܼ ܨܦܵܝ ܘܪܵܓܼܫܝܼ ܒܚܲܕܘܼܬܵܐ. ܘܐܝܼܡܲܢ ܕܫܲܒܼܪܹ̈ܐ ܚܸܕܝܹ̈ܐ ܝܢܵܐ ܓܵܘ ܡܲܕܪܲܫܬܵܐ، ܟܹܐ ܡܲܚܸܒܝܼ ܦܵܝܫܝܼ ܒܸܠܝܵܦܵܐ. ܡܲܕܪܲܫܬܵܐ ܕܫܲܒܼܪ̈ܵܘܟܼܘܿܢ ܒܸܕ ܦܵܠܚܵܐ ܒܩܸܫܝܘܼܬܵܐ ܩܵܐ ܕܬܲܡܸܡܵܐ ܠܣܢܝܼܩܘܼܝܵܬܹ̈ܐ ܕܫܲܒܼܪ̈ܵܘܟܼܘܿܢ، ܥܲܡ ܣܢܵܕܬܵܐ ܙܵܘܕܵܢܬܵܐ، ܐܸܢ ܐܝܼܬ ܣܢܝܼܩܘܼܬܵܐ. ܐܵܦ ܡܵܨܝܼܬܘܿܢ ܕܣܵܢܕܝܼܬܘܿܢ ܠܫܲܒܼܪ̈ܵܘܟܼܘܿܢ ܒܥܒܼܵܕܬܵܐ ܕܡܸܢܕܝܼܵܢܹ̈ܐ ܕܗܲܝܸܪܝܼ ܠܗܘܿܢ ܫܲܠܸܠܝܼ ܓܵܘ ܡܲܕܪܲܫܬܵܐ ܘܪܵܓܼܫܝܼ ܒܫܲܝܢܘܼܬܵܐ (ܣܲܠܵܡܲܬ)، ܐܝܼܬܠܗܘܿܢ ܗܲܝܡܵܢܘܼܬܵܐ ܒܓܵܢܲܝܗܝ، ܘܐܲܣܘܼܪܵܐ ܥܲܡ ܐ݉ܚܹܪ̈݉ܢܹܐ.

## ܛܲܐܲܠܬܵܐ ܘܝܠܵܦܬܵܐ ܓܵܘ ܒܲܝܬܵܐ

ܛܲܐܲܠܬܵܐ ܝܼܠܵܗܿ ܗܿܝ ܐܘܼܪܚܵܐ ܒܘܼܫ ܨܦܵܝ ܩܵܐ ܗܲܝܲܪܬܵܐ ܕܫܲܒܼܪ̈ܵܘܟܼܘܿܢ ܕܝܵܠܦܝܼ. ܛܲܐܲܠܬܵܐ ܟܹܐ ܛܲܘܸܪܵܐ ܠܡܗܝܼܪ̈ܘܼܝܵܬܹ̈ܐ ܩܵܐ ܟܠܲܝܗܝ ܫܸܢܹ̈ܐ ܕܚܲܝܲܝ̈ܗܝ ܓܵܘ ܡܲܢܵܝܘܼܬܵܐ، ܐܲܝܟܼ ܚܲܫܒܲܢܬܵܐ، ܦܪܵܫܬܵܐ، ܓ̣ܲܡܲܥܬܵܐ ܘܡܲܠܚܲܡܬܵܐ ܕܓܘܼܪܘܼܬܵܐ. ܛܲܐܲܠܬܵܐ ܟܹܐ ܗܲܝܸܪܵܐ ܠܫܲܒܼܪ̈ܵܘܟܼܘܿܢ ܕܡܲܫܟ̰ܚܝܼ ܠܟܝܵܢܵܐ ܘܝܘܼܠܦܵܢܵܐ ܘܗܵܘܝܼ ܡܲܒܪܸ̈ܝܵܢܹܐ. ܐܝܼܡܲܢ ܕܫܲܒܼܪ̈ܵܘܟܼܘܿܢ ܛܲܐܠܝܼ، ܐܵܦ ܒܸܠܝܵܦܵܐ ܝܢܵܐ ܒܘܼܕ ܪ̈ܓܼܵܫܝܵܬܹܐ ܘܛܲܘܘܼܪܹܐ ܝܢܵܐ ܠܡܗܝܼܪ̈ܘܼܝܵܬܲܝܗܝ ܣܸܦܪ̈ܵܝܹܐ ܘܠܸܫܵܢܵܝܹ̈ܐ. ܠܐܲܟܼܵܐ ܝܼܢܵܐ ܚܲܕܟܡܵܐ ܡܸܢܕܝܼܵܢܹ̈ܐ ܕܡܵܨܝܼܬܘܿܢ ܥܵܒܼܕܝܼܬܘܿܢ ܠܗܘܿܢ ܓܵܘ ܒܲܝܬܵܐ:

* **ܥܵܒܼܘܿܕܘܵܬܹ̈ܐ ܕܟܠܝܘܿܡ:** ܫܲܒܼܪܹ̈ܐ ܟܹܐ ܝܵܠܦܝܼ ܒܐܘܼܪܚܵܐ ܕܥܵܒܼܘܿܕܘܵܬܹ̈ܐ ܕܟܠܝܘܿܡ ܐܲܝܟܼ ܒܲܫܲܠܬܵܐ، ܗܲܝܲܪܬܵܐ ܒܡܲܬܲܒܼܬܵܐ ܕܡܸܢܕܝܼܵܢܹ̈ܐ ܥܲܠ ܛܲܒܠܝܼܬܵܐ ܘܫܩܲܠܬܲܝܗܝ، ܦܪܵܫܬܵܐ ܕܓ̰ܘܼܠܹ̈ܐ ܡܸܣܝܹ̈ܐ، ܡܲܕܥܲܪܬܵܐ ܕܒܘܼܩܝܵܬܹ̈ܐ ܘܓ̰ܘܼܠܹ̈ܐ ܠܫܵܘܦܲܝܗܝ، ܘܡܲܣܲܡܬܵܐ ܕܒܵܠܵܐ ܥܲܠ ܝܵܥܝܼܵܬܹ̈ܐ ܘܚܲܝܘܵܬܹ̈ܐ ܫܲܝܢܵܝܹ̈ܐ. ܡܵܨܝܼܬܘܿܢ ܗܲܝܸܪܝܼܬܘܿܢ ܕܫܲܒܼܪܵܘܟܼܘܿܢ ܝܵܠܹܦ ܒܒܲܩܲܪܬܵܐ ܕܒܘܼܩܵܪܹ̈ܐ، ܐܲܝܟܼ ‘ܟܡܵܐ ܟܵܣܹ̈ܐ ܕܩܲܡܚܵܐ ܣܢܝܼܩܹ̈ܐ ܝܘܲܚ؟’ ܝܲܢ ‘*ܡܵܨܹܝܬ ܡܲܫܟ̰ܚܸܬ ܠܓܸܪܘܝܼܬܵܐ ܕܕܵܒܼܩܵܐ ܡܸܢܘܿܗܿ؟*’
* **ܛܲܐܲܠܝܵܬܹ̈ܐ:** ܛܲܐܲܠܬܵܐ ܕܛܲܐܲܠܝܵܬܹ̈ܐ ܦܫܝܼܛܹ̈ܐ ܐܲܝܟܼ UNO، Snap، Memory، I Spy، ܘ Hide and Seek (ܛܲܫܲܝܬܵܐ ܕܓܵܢܵܐ) ܟܹܐ ܗܲܝܸܪܝܼ ܩܵܐ ܫܲܒܼܪ̈ܵܘܟܼܘܿܢ ܕܝܵܠܦܝܼ ܘܟܹܐ ܡܲܠܦܝܼ ܠܗܘܿܢ ܫܩܲܠܬܵܐ ܕܢܵܘܒܵܐ.
* **ܩܸܛܥܹ̈ܐ ܕܒܢܵܝܬܵܐ:** ܒܢܵܝܬܵܐ ܒܩܸܛܥܹ̈ܐ ܐܲܝܟܼ LEGO، ܩܸܛܥܹ̈ܐ ܕܩܲܝܣܵܐ ܝܲܢ ܨܲܢܕܘܼܩܹ̈ܐ ܕܟܵܪ̈ܬܘܿܢܹܐ ܟܹܐ ܡܛܲܘܸܪܝܼ ܠܡܗܝܼܪ̈ܘܼܝܵܬܹܐ ܕܲܩܝܼܩܹ̈ܐ ܕܓ̰ܘܲܓ̰ܬܵܐ ܘܫܵܒܼܩܝܼ ܕܫܲܒܼܪ̈ܵܘܟܼܘܿܢ ܗܵܘܝܼ ܡܲܒܪܸܝܵܢܹ̈ܐ ܘܫܲܪܝܼ ܠܩܸܛܪܹ̈ܐ.
* **ܐܘܼܡܵܢܘܼܬܵܐ ܘܨܲܢܥܲܬܹ̈ܐ ܕܐܝܼܕܵܐ: ܐܵܦ** ܥܵܒܼܘܿܕܘܵܬܹ̈ܐ ܕܐܘܼܡܵܢܘܼܬܵܐ ܘܨܲܢܥܲܬܹ̈ܐ ܕܐܝܼܕܵܐ ܟܹܐ ܚܵܦܛܝܼ ܠܡܲܒܪܝܵܢܘܼܬܵܐ ܘܒܵܢܝܼ ܠܡܗܝܼܪ̈ܘܼܝܵܬܹܐ ܕܲܩܝܼܩܹ̈ܐ ܕܓ̰ܘܵܓ̰ܬܵܐ ܘܫܪܵܝܬܵܐ ܕܩܸܛܪܹ̈ܐ.
* **ܠܒܼܵܫܬܵܐ ܕܓ̣ܘܼܠܹ̈ܐ:** ܠܒܼܵܫܬܵܐ ܕܓ̰ܘܼܠܹ̈ܐ ܥܲܬܝܼܩܹ̈ܐ ܘܡܲܚܙܵܝܬܵܐ ܕܐܵܢܝܼ ܝܼܢܵܐ ܦܲܪ̈ܨܘܿܦܹܐ ܦܪ̈ܝܼܫܹܐ ܟܹܐ ܒܵܢܹܐ ܡܗܝܼܪ̈ܘܼܝܵܬܹܐ ܕܡܲܒܪܝܵܢܘܼܬܵܐ ܘܕܠܸܫܵܢܵܐ
* **ܡܘܿܣܝܼܩܵܐ، ܬܘܼܢܝܼܵܬܹ̈ܐ ܘܪܸܩܕܵܐ:** ܩܪܵܝܬܵܐ، ܗܲܩܲܝܬܵܐ ܕܬܘܼܢܝܼܵܬܹ̈ܐ، ܡܲܫܡܸܥܬܵܐ ܘܪܸܩܕܵܐ ܠܡܘܿܣܝܼܩܵܐ، ܘ ‘ܛܲܘܲܝܬܵܐ ܒܵܬ݉ܪ ܓܲܙܵܐ ’ ܩܵܐ ܡܲܫܟ̰ܲܚܬܵܐ ܕܡܸܢܕܝܼܵܢܹ̈ܐ ܚܲܕܸܪܘܵܢܹܐ ܕܒܲܝܬܵܐ ܝܲܢ ܓܲܢܬܵܐ ܟܠܲܝܗܝ ܟܹܐ ܒܵܢܝܼ ܡܗܝܼܪ̈ܘܼܝܵܬܹܐ ܕܠܸܫܵܢܵܐ ܕܫܲܒܼܪ̈ܵܘܟܼܘܿܢ.
* **ܛܲܐܲܠܬܵܐ ܕܠܒܼܲܕܲܪ ܡܼܢ ܒܲܝܬܵܐ:** ܓ̰ܘܵܓ̰ܬܵܐ، ܟ̰ܪܵܚܬܵܐ، ܪܟܵܒܼܬܵܐ ܕܕܲܪܲܓܼܬܵܐ ܝܲܢ ܣܟܘܼܬܸܪ، ܪܚܵܫܬܵܐ ܠܕܵܪܬܵܐ ܕܛܲܐܲܠܬܵܐ، ܒܢܵܝܬܵܐ ܕܐܘܿܬܵܓܼܹ̈ܐ ܙܥܘܿܪܹ̈ܐ، ܪܲܦܲܝܬܵܐ ܘܕܒܼܵܩܬܵܐ ܕܓܘܼܕܬܵܐ، ܡܚܵܝܬܵܐ ܕܓܘܼܕܬܵܬܹ̈ܐ ܪ̈ܲܟܝܼܟܼܹܐ ܒܡܲܚܝܵܢܵܐ ܕܓܘܼܕܬܵܐ ܕܬܸܢܸܣ ܝܲܢ ܡܲܚܝܵܢܵܐ ܪܲܟܝܼܟܼܵܐ ܕܟܪܸܟܸܬ، ܚܦܵܪܬܵܐ ܓܵܘ ܥܲܦܪܵܐ ܝܲܢ ܛܝܼܢܵܐ ـ ܟܠܲܝܗܝ ܐܲܢܹܐ ܟܹܐ ܗܲܝܸܪܝܼ ܠܫܲܒܼܪ̈ܵܘܟܼܘܿܢ ܕܝܵܠܦܝܼ ܘܓܲܪܘܸܣܝܼ.
* **ܦܲܬܸܫܘܼܢ ܘܒܲܩܪܘܼܢ ܒܘܼܩܵܪܹ̈ܐ:** ܐܝܼܡܲܢ ܕܛܲܐܘܼܠܹܐ ܝܠܹܗ ܫܲܒܼܪܵܘܟܼܘܿܢ، ܒܲܩܪܘܼܢ ܒܘܼܩܵܪܹ̈ܐ ܐܲܝܟܼ *'*ܡܵܨܹܝܬ ܡܫܲܡܸܗܸܬ...؟'، *'*ܒܲܩܘܼܪܹܐ ܝܘܸܢ ܡܘܿܕܝܼ ܒܸܕ ܗܵܘܹܐ ܗܘܵܐ ܐܸܢ...؟'، 'ܕܵܐܟܼܝܼ ܡܵܨܹܝܬ ܓ̰ܲܘܸܒܸܬ ܠܗܿܘ ܒܘܼܩܵܪܵܐ*.*..؟*'*
* **ܪ̈ܘܿܬܝܼܢܹܐ:** ܥܒܼܵܕܬܵܐ ܕܡܸܢܕܝܼܵܢܹ̈ܐ ܗܲܪ ܒܗܿܝ ܥܸܕܵܢܵܐ ܟܠܚܲܕ ܝܵܘܡܵܐ ܟܹܐ ܫܵܒܼܩܵܐ ܠܫܲܒܼܪ̈ܵܘܟܼܘܿܢ ܕܝܵܕܥܝܼ ܡܘܿܕܝܼ ܣܵܒܪܝܼ ܘܟܹܐ ܗܲܝܸܪܵܐ ܠܗܘܿܢ ܕܡܕܲܒܪܝܼ ܠܪ̈ܓܼܵܫܝܵܬܲܝܗܝ. ܪ̈ܘܿܬܝܼܢܹܐ ܟܹܐ ܗܲܝܸܪܝܼ ܠܫܲܒܼܪܹ̈ܐ ܕܡܵܨܝܼ ܡܕܲܒܪܝܼ ܠܓܵܢܲܝܗܝ ܓܵܘ ܡܲܕܪܲܫܬܵܐ. ܪܵܒܵܐ ܐܵܢܲܢܩܵܝܬܵܐ ܝܠܵܗܿ ܕܫܲܒܼܪ̈ܵܘܟܼܘܿܢ ܗܵܘܹܐ ܠܗܘܿܢ ܪܘܿܬܝܼܢ ܕܥܸܕܵܢܵܐ ܕܕܡܵܟܼܬܵܐ، ܩܵܐ ܛܘܼܦ̮ܣܵܐ: ܐܵܟܼܠܝܼ ܐ݉ܟܼܠܪܲܡܫܵܐ ܘܚܵܝܦܝܼ، ܠܵܒܼܫܝܼ ܦܸܓ̰ܵܡܵܐ ܕܕܝܼܲܝܗܝ، ܦܵܪܚܝܼ ܟܵܟܲܝ̈ܗܝ، ܩܵܪܝܼ ܟܬܵܒܼܹ̈ܐ، ܘܒܵܬ݉ܪ ܗܵܕܵܐ ܐܵܙܠ݉ܝܼ ܕܵܡܟܼܝܼ.

## ܥܒܼܵܕܬܵܐ ܕܡܲܕܪܲܫܬܵܐ ܚܕܵܐ ܕܘܼܟܬܵܐ ܝܕܝܼܥܬܵܐ

ܗܘܵܝܬܵܐ ‘ܗܵܙܹܪ ܩܵܐ ܡܲܕܪܲܫܬܵܐ’ ܠܹܐ ܝܠܵܗܿ ܡܲܥܢܵܝܘܿܗܿ ܗܲܡܙܲܡܬܵܐ ܒܘܼܕ ܝܘܼܠܦܵܢܵܐ ܐܲܟܵܕܝܼܡܵܝܵܐ، ܐܝܼܢܵܐ ܒܘܼܬ ܦܲܪܡܲܝܬܵܐ ܕܕܵܐܟܼܝܼ ܒܸܕ ܗܵܘܝܵܐ ܡܲܕܪܲܫܬܵܐ ܘܕܗܵܘܹܐ ܠܗܘܿܢ ܣܒܵܪ̈ܝܵܬܹܐ ܡܣܝܼܡܵܢܹ̈ܐ. ܠܐܲܟܼܵܐ ܝܼܢܵܐ ܚܲܕܟܡܵܐ ܡܸܢܕܝܼܵܢܹ̈ܐ ܡܵܨܝܼܬܘܿܢ ܥܵܒܼܕܝܼܬܘܿܢ ܠܗܘܿܢ ܩܵܐ ܕܗܲܝܼܪܝܼܬܘܿܢ ܠܫܲܒܼܪ̈ܵܘܟܼܘܿܢ:

* ܫܲܘܬܲܦܬܵܐ ܓܵܘ ܟܠܚܲܕ ܡܼܢ ܚܘܼܪ̈ܙܹܐ ܕܗܲܝܸܪܝܼ ܒܫܲܢܲܝܬܵܐ ܠܡܲܕܪܲܫܬܵܐ ܘܕܦܵܝܫܝܼ ܡܘܼܩܪܸܒܼܵܐ ܒܓܲܢܬܵܐ ܕܫܲܒܼܪܹ̈ܐ ܝܲܢ ܒܡܲܕܪܲܫܬܵܐ.
* ܡܲܦܠܲܚܬܵܐ ܕܪܚܵܫܬܵܐ ܡܼܢ ܘܠܡܲܕܪܲܫܬܵܐ.
* ܫܒܼܘܿܩܘܼܢ ܠܫܲܒܼܪܵܘܟܼܘܿܢ ܕܛܲܐܸܠ ܥܲܡ ܫܲܒܼܪܹ̈ܐ ܐ݉ܚܹܪ݉ܢܹ̈ܐ ܐܵܢܝܼ ܕܒܸܕ ܐܵܙܠ݉ܝܼ ܗܲܪ ܠܗܿܝ ܡܲܕܪܲܫܬܵܐ.
* ܚܲܦܛܘܼܢ ܠܣܢܵܕܬܵܐ ܥܲܠ ܓܵܢܵܐ ܒܡܲܠܲܦܬܵܐ ܕܫܲܒܼܪ̈ܵܘܟܼܘܿܢ ܕܵܐܟܼܝܼ ܠܵܒܼܫܝܼ ܓ̰ܘܼܠܲܝܗܝ، ܐܵܙܠ݉ܝܼ ܠܗܲܡܵܡ، ܚܲܠܸܠܝܼ ܐܝܼܕܲܝ̈ܗܝ، ܡܵܚܝܼ ܡܸܫܚܵܐ ܥܲܠ ܓܸܠܕܲܝܗܝ، ܘܩܲܪܩܸܙܝܼ ܘܫܵܩܠܝܼ ܓ̰ܲܢܬܲܝܗܝ ܕܡܲܕܪܲܫܬܵܐ.
* ܗܲܡܙܸܡܘܼܢ ܒܘܼܕ ܫܲܪܲܝܬܵܐ ܕܡܲܕܪܲܫܬܵܐ. ܫܒܼܘܿܩܘܼܢ ܫܲܒܼܪ̈ܵܘܟܼܘܿܢ ܕܗܵܘܝܼ ܦܨܝܼܚܹ̈ܐ ܒܘܼܬ ܪܚܵܫܬܵܐ ܠܡܲܕܪܲܫܬܵܐ ܘܗܲܡܙܸܡܘܼܢ ܒܘܼܕ ܟܠܚܲܕ ܡܼܢ ܙܕܘܼܥܝܵܬܹ̈ܐ ܕܗܵܘܹܐ ܠܗܘܿܢ .
* ܩܪܹܝܡܘܼܢ ܟܬܵܒܼܹ̈ܐ ܘܗܲܩܹܝܡܘܼܢ ܬܘܼܢܝܼܵܬܹ̈ܐ ܒܘܼܬ ܫܲܪܲܝܬܵܐ ܕܡܲܕܪܲܫܬܵܐ.
* ܗܲܡܙܸܡܘܼܢ ܒܘܼܕ ܕܥܒܼܘܿܕܘܼܢ ܡܘܿܕܝܼ ܒܸܕ ܗܵܘܹܐ ܡܼܢ ܒܵܬ݉ܪ ܡܲܕܪܲܫܬܵܐ.
* ܗܘܹܝܡܘܼܢ ܗܵܙܹܪ ܩܵܐ ܫܩܲܠܬܵܐ ܕܫܲܒܼܪ̈ܵܘܟܼܘܿܢ ܘܡܲܡܛܵܝܬܲܝܗܝ ܠܡܲܕܪܲܫܬܵܐ ܒܨܲܚܨܵܝܬܵܐ ܕܥܸܕܵܢܵܬܹ̈ܐ ܕܫܲܪܲܝܬܵܐ ܕܡܲܕܪܲܫܬܵܐ ܘܦܪܵܩܬܘܿܗܿ ܘܡܲܫܟ̰ܲܚܬܵܐ ܕܕܘܼܟܬܵܐ ܕܡܲܨܠܹܝܬܘܿܢ ܠܗܘܿܢ ܫܲܒܼܪ̈ܵܘܟܼܘܿܢ ܘܕܘܼܟܬܵܐ ܕܫܵܩܠܝܼܬܘܿܢ ܠܗܘܿܢ ܡܸܢܘܿܗܿ.
* ܫܲܪܹܝܡܘܼܢ ܡܲܦܠܸܚܘܼܢ ܫܸܡܵܐ ܕܡܲܠܦܵܢܹ̈ܐ ܐܸܢ ܡܵܨܝܼܬܘܿܢ.

## ܕܵܐܟܼܝܼ ܒܸܕ ܗܲܝܸܪܵܐ ܓܲܢܬܵܐ ܕܫܲܒܼܪܹ̈ܐ ܕܫܲܒܼܪ̈ܵܘܟܼܘܿܢ

ܓܲܢܬܵܐ ܕܫܲܒܼܪܹ̈ܐ ܐܵܦ ܟܹܐ ܗܲܝܸܪܵܐ ܫܲܒܼܪܹ̈ܐ ܕܗܵܘܝܼ ܗܵܙܹܪ ܕܫܲܪܝܼ ܡܲܕܪܲܫܬܵܐ. ܓܵܘ ܓܲܢܬܵܐ ܕܫܲܒܼܪܹ̈ܐ، ܫܲܒܼܪܹ̈ܐ ܟܹܐ ܛܲܘܸܪܝܼ ܡܗܝܼܪ̈ܘܼܝܵܬܹܐ ܒܐܘܼܪܚܵܐ ܕܛܲܘܲܠܬܵܐ، ܦܠܵܚܬܵܐ ܥܲܡ ܐ݉ܚܹܪ̈݉ܢܹܐ ܘܥܒܼܵܕܬܵܐ ܕܚܲܒܼܪ̈ܵܘܵܬܹܐ.

ܡܲܠܦܵܢܬܵܐ ܕܫܲܒܼܪܵܘܟܼܘܿܢ ܕܓܲܢܬܵܐ ܕܫܲܒܼܪܹ̈ܐ ܒܸܕ ܗܲܝܸܪܵܐ ܩܵܐ ܫܲܒܼܪ̈ܵܘܟܼܘܿܢ ܕܐܵܙܠ݉ܝܼ ܡܼܢ ܓܲܢܬܵܐ ܕܫܲܒܼܪܹ̈ܐ ܠܡܲܕܪܲܫܬܵܐ ܒܟܬܵܒܼܬܵܐ ܕܚܲܕ ܒܘܼܝܵܢܵܐ ܕܫܲܢܲܝܬܵܐ ܕܝܠܵܦܬܵܐ ܘܓܲܪܘܲܣܬܵܐ (ܒܘܼܝܵܢܵܐ ܕܫܲܢܲܝܬܵܐ) **Transition Learning and Development Statement (Transition Statement)**. ܒܘܼܝܵܢܵܐ ܕܫܲܢܲܝܬܵܐ ܦܝܼܫܵܐ ܝܠܹܗ ܝܘܼܗܒܼܵܐ ܩܵܐ ܡܲܕܪܲܫܬܵܐ ܕܐܵܙܹܠ ܫܲܒܼܪܵܘܟܼܘܿܢ ܐܸܠܘܿܗܿ. ܒܘܼܝܵܢܵܐ ܟܹܐ ܡܲܢܗܸܪ ܡܨܵܝܵܬܹ̈ܐ، ܚܲܝܠܹ̈ܐ، ܘܡܲܚܲܒܝܵܬܹ̈ܐ ܕܫܲܒܼܪܵܘܟܼܘܿܢ ܘܕܵܐܟܼܝܼ ܟܹܐ ܝܵܠܹܦ ܒܘܼܫ ܨܦܵܝ. ܒܸܕ ܦܵܝܫܵܐ ܛܠܝܼܒܬܵܐ ܡܸܢܵܘܟܼܘܿܢ ܕܡܵܠܹܝܬܘܿܢ ܠܒܘܼܝܵܢܵܐ ܕܫܲܢܲܝܬܵܐ ܕܫܲܒܼܪܵܘܟܼܘܿܢ، ܘܐܵܦ ܫܲܒܼܪ̈ܵܘܟܼܘܿܢ ܡܵܨܝܼ ܫܲܪܸܟܝܼ ܠܗܘܿܢ ܬܲܚܡܲܢܝܵܬܲܝ̈ܗܝ ܘܪ̈ܓܼܵܫܝܵܬܲܝܗܝ.

ܩܵܐ ܩܢܵܝܬܵܐ ܕܡܵܘܕܥܵܢܘܼܬܵܐ ܙܵܘܕܵܢܬܵܐ ܒܘܼܬ ܒܘܼܝܵܢܵܐ ܕܫܲܢܲܝܬܵܐ، ܐܸܢ ܒܵܣܡܵܐܠܵܘܟܼܘܿܢ ܣܲܚܒܸܬܘܼܢ ܠܫܵܘܦܵܐ ܐܸܠܸܟܬܪܘܿܢܵܝܵܐ ܕܡܦܲܪܢܣܵܢܘܼܬܵܐ (ܚܙܹܝܡܘܼܢ ܐܸܠܬܸܚܬ).

## ܝܕܹܥܡܘܼܢ ܒܘܼܫ ܙܵܘܕܵܐ

* [ܢܲܨܝܼܗܲܬܹ̈ܐ ܩܵܐ ܫܲܪܲܝܬܵܐ ܕܡܲܕܪܲܫܬܵܐ (education.vic.gov.au)](https://www.vic.gov.au/education-information-parents?Redirect=1)
* [ܫܲܢܲܝܬܵܐ ܡܼܢ ܓܲܢܬܵܐ ܕܫܲܒܼܪܹ̈ܐ ܠܡܲܕܪܲܫܬܵܐ (education.vic.gov.au)](https://www.vic.gov.au/education-information-parents?Redirect=1)
* [ܕܵܐܟܼܝܼ ܠܦܪܵܫܵܐ ܚܕܵܐ ܡܲܕܪܲܫܬܵܐ ܘܡܲܟܬܲܒܼܬܵܐ ܓܵܘܘܿܗܿ (education.vic.gov.au)](https://www.vic.gov.au/education-information-parents?Redirect=1)
* [ܫܲܪܲܝܬܵܐ ܕܡܲܕܪܲܫܬܵܐ: ܗܲܕܲܪܬܵܐ ܕܫܲܒܼܪܵܘܟܼܘܿܢ | ܡܲܩܲܡܬܵܐ ܕܫܲܒܼܟܵܐ ܕܦܘܼܠܚܵܢܵܐ ܕܫܲܒܼܪܹ̈ܐ](https://raisingchildren.net.au/school-age/school-learning/school-choosing-starting-moving/starting-school)
* [ܫܲܪܲܝܬܵܐ ܚܘܼܠܡܵܢܵܝܬܵܐ ܩܵܐ ܡܲܕܪܲܫܬܵܐ ـ ܟ̰ܲܢܲܠ ܕܚܘܼܠܡܵܢܵܐ ܒܘܼܫ ܨܦܵܝ](https://www.betterhealth.vic.gov.au/campaigns/a-healthy-start-to-school)
* [ܫܲܢܲܝܬܵܐ ܠܡܲܒܘܼܥܹ̈ܐ ܕܡܲܕܪܲܫܬܵܐ ܩܵܐ ܒܲܝܬܘܼܝܵܬܹ̈ܐ (education.vic.gov.au)](https://www.education.vic.gov.au/childhood/professionals/learning/Pages/family.aspx#link87)